中秋玩月以東坡詩不擇茅簷與市樓况我官居似蓬島爲韻得似字
作者：李流謙
朝代：宋

paragraphs: 十年中秋不見月，譬之去國唯喜似。
朝來氛翳崩厥角，天公粲然一啟齒。
夕月可占此其祥，枯龜未必知許事。
黄昏天宇開琉璃，出雲微覘摶空勢。
要人故自作遲遲，悵望豈知空歲歲。
玉峰一掌開喬嶽，銀海千尋湧平地。
光吞箕斗不自持，影薄魚龍無處避。
烟林差差鳥未定，露草涓涓螢暗墜。
唯我心源初不動，炯炯摩尼照濁水。
四門宏開衆陰伏，六藝高懸百家廢。
餘輝切勿丐老蚌，尤物溺人非所貴。
何如美酒入詩腸，化作錦囊珠字字。
南樓萬丈高切雲，彈壓山川據要會。
當年老子興不淺，閒據胡床想風味。
今人未必輸古人，况復我友半傑士。
凌晨尺紙飛羽檄，一約而來羶集蟻。
夜如何其不須問，酌盡滄溟放君起。
酒酣起舞踏寒影，滿地瓊瑶驚破碎。
仙娥手拊丹桂樹，裛裛天香落襟袂。
洞天六六我所家，摩拍洪崖肩綺季。
霞雲不著著青衫，生恐羣仙笑憔悴。
旁人勸我聊爾耳，仙娥好意君勿阻。
海鯨背穩風力强，看我轉頭三萬里。